De første elbussene kommer til Oslo i november - sjekk om din linje får elbuss

Et testprogram til 43 millioner kroner over to år skal gi svar på mange spørsmål om hvordan bussparken kan bli utslippsfri.

Dette illustrasjonsbildet fra Ruters langsiktige strategirapport M2016 blir i det store og hele virkelighet i Oslo i år. Elbusser med ulike ladeløsninger skal testes på tre ruter, noen av dem vil benytte pantografer for lading, som ligner på de på bildet. Ruter/Oxivisuals/Illustrasjonsbilde

11. jan. 2017 11:13 Sist oppdatert 11. januar 2017

Det er en ganske rar følelse, første gang man kjører elbuss. Lyden av de røde bussene er et kjent innslag i bybildet, kanskje så mye at man ikke legger merke til det lenger.

Derfor er det som en øredøvende stillhet når en elektrisk buss ruller av gårde.

Aftenposten var med da Siemens og Volvo viste frem en elbuss i Oslo: Her kan du høre forskjellen på lydnivået til 37-bussen og en elbuss

Det har vært snakket om lenge, men i november i år kommer faktisk de første elbussene i trafikk i Oslo.

Følgende linjer får elbusser først:

Linje 74 Vika – Mortensrud T

Linje 60 Vippetangen – Tonsenhagen

Linje 31E og 31

Det vil kun være to elbusser på hver linje i testperioden, som går over to år. Prosjektet skal koste 43 millioner kroner, og er støttet av Enova.

– Det at disse bussene snart er i Oslos gater, viser at målene er realistiske. Elektriske busser skal prege bybildet i 2020, sier byrådsleder Raymond Johansen (Ap).

Også miljøstiftelsen Zero jubler.

– Elektriske busser er morgendagens bussløsninger, som hverken gir utslipp av klimagasser eller lokale helseskadelige utslipp. Bussene er i tillegg så å si støyfrie, og gir nye muligheter for blant annet innendørs bussholdeplasser, sier Marius Gjerset, teknologiansvarlig i Zero.

Skal teste lading på endestopp og om natten

Oslos busslinjer blir lagt ut på anbud med jevne mellomrom. Det er leverandørene av busstjenestene selv som kjøper bussene.

De har valgt litt ulike konsepter:

Unibuss har valgt en buss fra Solaris med et 74 kWh batterikapasitet. Til sammenligning er batterikapasiteten på elbilen Opel Ampera-e på 60 kWh.

Det betyr at bussen skal hurtiglade ved hvert endestopp i 6–10 minutter. Det gjøres med en pantograf, som senkes ned på bussen.

På linje 60 har Norgesbuss valgt en buss fra Solaris, med et litt større batteri på 125 kWh. Disse bussene lades på ett endestopp, med en pantograf som senkes ned. De skal også lade om natten.

Nobina har de lengste bussene i testen, med det største batteriet på 400 kWh. Dette er leddbusser. De skal ikke lade på endestopp, men i fem timer om natten.

Ikke hyllevare

Elbiler er et vanlig innslag i bybildet i Oslo, men det er fremdeles mye som gjenstår. Det ble understreket av flere under pressekonferansen onsdag, at dette er en test.

– Selv om det har vært på agendaen en stund, er det fortsatt et utviklingspotensial. Vi trenger optimisme og litt tålmodighet før vi er helt i mål, sier Ruter-sjef Bernt Reitan Jenssen.

Også Norgesbuss, som har testet elbusser i Stavanger i flere år allerede, understreket at det er mange utfordringer.

– Det er fortsatt utfordringer med markedet. Dette er ikke hyllevare, sier administrerende direktør Atle Rønning.

Slik ser Nobinas elbuss ut: Omtrent som en vanlig buss. Lydnivået blir imidlertid langt lavere, og utslippene mindre. Illustrasjonsfoto/Ruter

Utfordring med vinter og topografi

Det blir utfordrende med norsk vinter, hvor kulden vil redusere ytelsen til batteriet. Det er ingen som vet hvordan logistikken vil fungere når bussene går på strøm. En annen utfordring er topografien i Oslo. Oppoverbakker krever mer strøm enn nedoverbakker.

Og hva skjer hvis det blir kø på veien, og flere busser ankommer ladestasjonen samtidig?

– Sannsynligvis vil man måtte gå inn med flere busser. Det er derfor vi har valgt vår løsning, hvor man kan kjøre lenger uten å lade, sier Rønning i Norgesbuss.

I prøveprosjektet er det snakk om to busser på linje 60, derfor er det først når elbussene ruller ut i stor skala at det kan bli et problem. Alle busselskapene skal blant annet teste om elbussene klarer å kjøre en ekstra runde uten å lade.

– Jeg har absolutt troen på dette, men det tar nok litt lengre tid enn politikerne ønsker. Samtidig er det viktig at de hjelper til med å skape et marked for elbusser og at de har ambisjoner, sier Rønning.

Skal ha biodieselvarmer i elbussen

De som har kjørt elbil langt vet at aircondition tapper batteriet for strøm. Bussene skal også varmes opp.

Unibuss, som har bussene med minst batterikapasitet, skal bruke biodiesel for å varme opp bussene.

– Det går med mye energi for å varme opp en buss. Vi ser på løsninger hvor vi skal bruke biodieselbrennere for å varme opp bussen, sier administrerende direktør i Unibuss Øystein Svendsen.

– Dette er på mange måter 1.-generasjonsteknologi, i alle fall i et systemperspektiv. Det er mange ubesvarte spørsmål vi skal finne svar på.